Predkladacia správa

Materiál Návrh na majetkové vyrovnanie vo vojenskom obvode Javorina (ďalej len „vojenský obvod“) sa predkladá na základe úlohy uznesenia 38. schôdze Rady obrany štátu z 5. septembra 2000. Materiál mal byť predložený na rokovanie vlády Slovenskej republiky v termíne do 30. mája 2001. Z dôvodu spracúvania koncepčných materiálov Ministerstva obrany Slovenskej republiky, vrátane rozhodovania o zachovaní alebo zrušení vojenského obvodu, odsúhlasil predseda vlády Slovenskej republiky listom k č. 2222/2001-PV z 12. júna 2001 odklad termínu plnenia úlohy do 31. marca 2002. Odklad termínu schválila Rada obrany štátu v uznesení 43. schôdze konanej 2. októbra 2001.
Cieľom materiálu je informovať vládu Slovenskej republiky o doterajšom postupe majetkovoprávneho vyrovnania s obcami, ktoré vlastnia pozemky vo vojenskom obvode a navrhnúť nový postup usporiadania vlastníckych vzťahov vychádzajúci zo schváleného dokumentu Ozbrojené sily Slovenskej republiky – model 2010 (ďalej len „model 2010“).
Pozemky vo vojenských obvodoch, ktoré boli vo vlastníctve obcí k 31. decembru 1949, prešli znovu do ich vlastníctva od 1. novembra 1994 podľa zákona Národnej rady Slovenskej republiky č. 245/1994 Z. z., ktorým sa mení a dopĺňa zákon Slovenskej národnej rady                    č. 138/1991 Zb. o majetku obcí v znení neskorších predpisov. Výmera pozemkov desiatich obcí je 8 586 ha, čo predstavuje 27 % z celkovej výmery vojenského obvodu.
Zákon Národnej rady Slovenskej republiky č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov ( ďalej len „zákon č. 281/1997 Z. z.“) ukladá Ministerstvu obrany Slovenskej republiky vykonať vyrovnanie neštátneho majetku vo vojenských obvodoch tak, aby do 31. decembra 2012 prešiel do vlastníctva štátu. V prílohe k dôvodovej správe návrhu citovaného zákona vláda Slovenskej republiky schválila postupný výkup pozemkov. Výkup pozemkov od obcí bol plánovaný na roky 1998  až  2012 s celkovým nákladom                  1,461 mld. Sk; ročne 100 mil. Sk, v roku 2012 zostatok 61 mil. Sk.
Vzhľadom na napätosť štátneho rozpočtu a rozpočtovej kapitoly Ministerstva obrany Slovenskej republiky neboli vyčleňované finančné prostriedky na výkup pozemkov. Hlavné úsilie Ministerstva obrany Slovenskej republiky bolo zamerané na riešenie možností výmen pozemkov obcí za pozemky štátu mimo vojenského obvodu. 
Realizácia majetkovoprávneho vyrovnania s obcami formou výmen pozemkov sa napriek vynaloženej snahe Ministerstva obrany Slovenskej republiky ukázala ako nereálna. Požiadavky obcí na výmenu ich pozemkov za súvislé lesné celky nebolo možné splniť najmä z dôvodov rozdrobenosti lesov vo vlastníctve štátu mimo vojenského obvodu a ich nedostatočného množstva. 
Finančná náročnosť majetkovoprávneho vyrovnania s obcami formou výkupu pozemkov bola už od roku 1994 dôvodom sústavného prehodnocovania potrieb vojenských výcvikových priestorov (VVP) na území Slovenskej republiky s cieľom nájsť možnosti vykonávania výcviku v iných VVP a vojenský obvod Javorina zmenšiť alebo zrušiť.
Všetky postupne navrhované možnosti zmenšenia vojenského obvodu sa tiež ukázali ako nereálne. Zmenšením bolo možné uvoľniť priestory najmä v severovýchodnej časti vojenského obvodu. Obce majú svoje pozemky prevažne v juhozápadnej časti vojenského obvodu a s výmenami pozemkov na jeho opačnej strane nesúhlasili.
O zachovaní alebo zrušení vojenského obvodu Javorina sa rozhodovalo v rámci spracúvania dokumentu model 2010. V rámci neho bol schválený zámer transformovať VVP Kežmarok s využitím do konca roka 2006 a potom uvedený VVP zrušiť. Dokument model 2010 bol schválený uznesením vlády Slovenskej republiky č. 1004 z 24. októbra 2001.
Na základe schváleného zámeru v dokumente model 2010 na využívanie vojenského obvodu do konca roka 2006, bude Ministerstvo obrany Slovenskej republiky do konca roka 2006 zabezpečovať len najnutnejšiu prevádzku objektov a zariadení VVP Kežmarok. Výkup pozemkov od obcí, ani iné majetkovoprávne vyrovnanie s obcami sa v tomto čase nebude realizovať.
Všetky doterajšie návrhy a činnosti sa týkali majetkovoprávneho vyrovnania s obcami formou výkupov pozemkov a výmen pozemkov obcí za pozemky štátu. Na realizáciu doterajších návrhov boli žiadané finančné prostriedky zo štátneho rozpočtu. 
Plánom práce vlády Slovenskej republiky na rok 2002 bol stanovený názov materiálu Návrh na majetkové vyrovnanie vo vojenskom obvode Javorina. Názov tiež vychádzal z predpokladu majetkovoprávneho vyrovnania s obcami formou výkupov pozemkov a výmen pozemkov obcí za pozemky štátu, preto tento názov plne nevystihuje obsah materiálu vychádzajúceho zo zmenenej situácie. 
 Tento materiál predkladá všeobecný návrh usporiadania vlastníckych vzťahov            vo vojenskom obvode súvisiaci s prípravou a realizáciou jeho zrušenia od roku 2007. Tým odpadajú požiadavky na finančné prostriedky zo štátneho rozpočtu vo výške 1, 461 mld. Sk na výkup pozemkov od obcí.